V Bratislave dňa 01.03.2021

Vec

Odpoveď na žiadosť o vysvetlenie dokumentov k verejnému obstarávaniu

Verejnému obstarávateľovi Ministerstvo zahraničných vecí a európskych záležitostí Slovenskej republiky (ďalej len „verejný obstarávateľ“) vo verejnom obstarávaní na predmet zákazky „Podpora prevádzky a služby rozvoja informačného systému Elektronických služieb MZVEZ SR“ ktoré bolo vyhlásené v Úradnom vestníku EÚ dňa 08.02.2021 pod číslom 2021/S 026-064471 a  vo Vestníku verejného obstarávania č. 42/2021 dňa 09.02.2021 pod značkou 11959-MUS, bol dňa 25.02.2021 od jedného z hospodárskych subjektov doručený prostredníctvom systému JOSEPHINE dokument označený ako „Žiadosť o vysvetlenie „Žiadosti o účasť“.

Predmetom tohto dokumentu sú nasledovné v procese verejného obstarávania verejným obstarávateľom označené **otázky č. 3 a 4:**

**Otázka č. 3**

Verejný obstarávateľ v oznámení v časti III.1.3 Technická a odborná spôsobilosť - min. požadovaná úroveň štandardov, k bodu (3) uvádza:

“Navrhnuté osoby ktoré budú zodpovedné za poskytnutie služieb, preukazujú splnenie nasledovných požiadaviek:

3) Programátor: min. 4 ročná prax v oblasti vývoja aplikácií v program. jazykoch: platný certifikát min. úrovne Microsoft Certified Solution Developer alebo ekvivalent.

Bude verejný obstarávateľ na preukázanie min. úrovne na splnenie požiadaviek uvedených vyššie považovať za ekvivalent certifikátu Microśoft certified Solution Developer aj certifikát: Microsoft certified profesional developer: ASP.NET Developer 3.5 alebo Microsoft certified professional developer (MCPD)?

**Odpoveď verejného obstarávateľa na otázku č. 3**

Ekvivalentnosť predložených dokladov/certifikátov na preukázanie min. požadovanej úrovne posudzuje komisia verejného obstarávateľa, ktorá bude zriadená na vyhodnotenie splnenia stanovených podmienok účasti. Za ekvivalentný certifikát je možné považovať taký dokument, resp. dokumenty, ktoré obsahovo budú napĺňať všetky prerekvizity vzhľadom na charakter požadovaných služieb a komplexnosť informačného systému. Požadovaným certifikátom je potrebné preukázať požadovanú znalosť v oblasti vývoja na platformách a súčasne znalosti v oblasti budovania komplexných riešení informačných systémov.

Inštitút vysvetľovania nemožno využiť na „predschválenie“ dokladov, ktoré budú odborne spôsobilou komisiou posudzované až v rámci vyhodnocovania žiadosti o účasť, nakoľko by to znamenalo porušenie transparentnosti a rovnakého zaobchádzania so záujemcami, keďže by došlo k posudzovaniu dokladov, ktorými sa preukazuje splnenie podmienok účasti, u niektorého zo záujemcov ešte pred uplynutím lehoty na predkladanie ponúk. Z tohto dôvodu sa verejný obstarávateľ v tejto etape verejného obstarávania nebude vyjadrovať ku konkrétnym navrhovaným dokladom, k ich vhodnosti, resp. relevancii z hľadiska preukazovania splnenia určených podmienok účasti.

**Otázka č. 4**

Verejný obstarávateľ v súťažných podkladoch v kapitole B.3 – Obchodné podmienky realizácie predmetu zákazky v Servisnej zmluve o poskytovaní služieb údržby a rozvoja informačného systému ES MZVEZ SR v čl. 4 Podmienky plnenia v bode 4.8 okrem iného uviedol text:

Poskytovateľ sa zaväzuje plnenia podľa bodu 3.3.2 tejto Zmluvy zabezpečovať odborníkmi uvedenými v tomto bode, ktorí spĺňajú požiadavky uvedené v prílohe č. 5.

V tom istom článku v bode 4.5 pod písm. b) uviedol text:

„zmluvné strany najneskôr do piatich pracovných dní odo dňa doručenia požiadaviek dohodnú a schvália špecifikáciu požadovaných zmien, počet a druh odborníkov uvedených v bode 4.8 tohto článku, ktorí sa budú podieľať na plnení požiadavky, množstvo človekodní (MD) každého z nich pri plnení požiadavky a termín splnenia a harmonogram realizácie zmien,“

V čl. 3 Účel a predmet zmluvy v bode 3.3.2 okrem iného uviedol text: „... Dôvodom na úpravu ES MZVEZ môžu byť aj legislatívne zmeny, ktoré majú vplyv na ES MZVEZ a ktoré je povinný Poskytovateľ vykonať do nadobudnutia účinnosti týchto legislatívnych zmien.“ atď.

V čl. 5 Cena a platobné podmienky v bode 5 stanovil predpokladané množstvo MD počas účinnosti Zmluvy pre jednotlivých odborníkov. S týmto bodom zmluvy súvisí aj bod 4.6, v ktorom je uvedené celkové predpokladané množstvo MD pri úprave ES MZVEZ podľa bodu 3:3:2 Zmluvy na úrovni 1600 človekodní (MD) počas účinnosti zmluvy.

# Zo všetkých vyššie uvedených skutočností k otázke č. 2 nie je vylúčené, že môže nastať reálna potreba Objednávateľa na vykonanie rozvoja diela z dôvodu legislatívnych zmien (bod 3.3.2 zmluvy), ktorých rozsah, náročnosť a časová potreba vykonania realizácie zmenovej požiadavky v tomto čase a ani v čase uzavretia zmluvy resp. jej plnenia nie je z objektívnych dôvodov verejnému obstarávateľovi známa. Poskytovateľ podpisom Zmluvy berie na seba povinnosť v prípade legislatívnych zmien, tieto zmeny v ES MZVEZ vykonať do nadobudnutia účinnosti týchto legislatívnych zmien. Napr. bude nutné vykonať zmenovú požiadavku v rozsahu 50MD na pozícii odborníka – programátora, pričom lehota na realizáciu bude z dôvodu legislatívnej zmeny (napr. vo vyhlásenom núdzovom stave) iba 30 dní, čo by bolo jedným odborníkom – programátorom nesplniteľné.

# Z vyššie uvedených skutočností a dôvodov, môže verejný obstarávateľ zodpovedať otázku, či bude akceptovať plnenie Zmluvy aj inými osobami poskytovateľa v priamej podriadenosti odborníkov dohodnutých a schválených zmluvnými stranami podľa bodu 4.5 písm. b) Zmluvy?

**Odpoveď verejného obstarávateľa** **na otázku č. 4.**

Verejný obstarávateľ nebude akceptovať plnenie zmluvy inými osobami poskytovateľa v priamej podriadenosti odborníkov. Plnenie predmetu zmluvy má byť zabezpečené odborníkmi, ktorí spĺňajú požiadavky uvedené v prílohe č. 5 Servisnej zmluvy o poskytovaní služieb údržby a rozvoja informačného systému ES MZVEZ SR. V prípade, ak nastane potreba popísaná vyššie, poskytovateľ zabezpečí potrebný počet odborníkov, ktorí spĺňajú požiadavky podľa prílohy č. 5 Zmluvy potrebných na riadne plnenie zmluvy.

Taktiež dňa 24.02.2021 bol od jedného z hospodárskych subjektov doručený prostredníctvom systému JOSEPHINE dokument označený ako „Žiadosť o vysvetlenie, resp. úpravu súťažných podkladov.“

Predmetom tohto dokumentu sú nasledovné v procese verejného obstarávania verejným obstarávateľom označené **otázky č. 5 a 6:**

**Otázka č. 5**

Súťažné podklady, Príloha č. 2 k časti B.3 Čestné vyhlásenie o súhlase a akceptovaní záväzného návrhu Servisnej zmluvy o poskytovaní služieb údržby a rozvoja informačného systému MZVEZ SR vyžaduje bezvýhradnú akceptáciu zmluvných podmienok, pričom text návrhu zmluvy obsahuje pre Poskytovateľa vyslovene nesplniteľné ustanovenia, napr.:

Čl. 13 Bezpečnostné opatrenia návrhu zmluvy – v tomto čl. citovaná vyhláška č. 362/2018 Z. z. a s ňou súvisiaci zákon č. 69/2018 Z. z. ustanovujú povinnosti prevádzkovateľa ISVS a tým je Objednávateľ, pričom vyhláška ani zákon neumožňuje preniesť povinnosti a zodpovednosti prevádzkovateľa na tretiu stranu (Poskytovateľa).

Bod 13.6 o riadení prístupov k IS – táto oblasť je v plnej a výhradnej kompetencii prevádzkovateľa, teda Objednávateľa, a to aj pri riadení prístupov Poskytovateľom poverených osôb. Pre poskytovateľa je to nesplniteľná povinnosť a navyše za nesplnenie povinnosti je postihnuteľný zmluvnou pokutou.

Navrhujeme v bode 13.6 v úvodnej vete vymeniť role: „Pre oblasť riadenia prístupov realizuje Objednávateľ v súčinnosti s Poskytovateľom opatrenia podľa § 12 vyhlášky NBÚ,...“

**Odpoveď verejného obstarávateľa na otázku č. 5**

Verejný obstarávateľ bod 13.6 Zmluvy mení nasledovne: Pre oblasť riadenia prístupov realizujú Poskytovateľ a Objednávateľ vo vzájomnej súčinnosti opatrenia podľa § 12 vyhlášky NBÚ, napríklad prostredníctvom opatrení definovaných v nasledovných bodoch alebo opatrení s porovnateľným účinkom:

Zároveň v nasledujúcich písm. a) až d) tohto bodu sa vypúšťa slovo – Poskytovateľom.

**Otázka č. 6**

Body 12.7 a 12.8 explicitne ustanovujú zodpovednosť Poskytovateľa vysporiadať sa so všetkými, teda aj domnelými nárokmi tretích osôb týkajúcich sa autorských práv a ich nárokov. Nie je však ustanovená žiadna oznamovacia povinnosť Objednávateľa pre takýto prípad, a teda môže nastať situácia, keď tretia osoba vznesie nároky, Objednávateľ jej nároky uspokojí na úkor zloženej kaucie („škoda spôsobená Objednávateľovi“), ale poskytovateľ sa o vzniknutej situácii nedozvie a teda šancu sa brániť.

Navrhujeme doplniť ustanovenie o oznamovacej povinnosti a povinnosti poskytnutia súčinnosti Objednávateľa, ak takýto prípad nastane, aby sa poskytovateľ mohol včas a účinne brániť.

**Odpoveď verejného obstarávateľa na** **otázku č. 6**:

Verejný obstarávateľ v bode 12.7 Zmluvy dopĺňa na konci ustanovenia vetu nasledovne: O každom uplatnení nárokov z autorských práv alebo iných práv k autorskému dielu treťou osobou u Objednávateľa je Objednávateľ povinný informovať Poskytovateľa v lehote do 5 pracovných dní odkedy sa uvedenú skutočnosť dozvedel.

S pozdravom

Mgr. Ing. Adriana GAJDOŠOVÁ, v.r.

riaditeľka odboru